ھێرش بۆ سەر مەسیحییەکان لە مووسڵ ٢٠٠٨

ھێرشەکانی ساڵی ٢٠٠٨ بۆ سەر مەسیحییەکان لە مووسڵ زنجیرەیەک ھێرشی چەکداری بوون کە ناوچەکانی شاری مووسڵ لە باکووری عێراق کە زۆرینەیان مەسیحییەکانیان کردە ئامانج. ئەم ھێرشانە بووە ھۆی کوژرانی دەیان کەس و ئاوارەبوونی زۆربەی مەسیحییەکان لە مووسڵەوە بۆ گوندەکانی مەسیحی لە دەشتی نەینەوا و ھەرێمی کوردستان.

 دۆخی دوای ڕووخانی بەغدا ٢٠٠٣ 
دۆخی کەمینەکانی عێراق بە مەسیحییەکانیشەوە دوای لەشکرکێشی بۆ سەر عێراق تێکچوو و چەندین ھێرشیان کرایە سەر کڵێساکانیان کە توندوتیژترینیان لە ٣ی ئابی ٢٠٠٤ کڵێساکانی بەغدا و مووسڵیان کردە ئامانج و لە ئەنجامدا ١٥ کەس گیانیان لەدەستدا و دەیان کەسیش برینداربوون. کۆنترۆڵکردنی بەشێک لە شارەکە لەلایەن قاعیدە و شەڕی دواتر لە تشرینی دووەمی ٢٠٠٤ بووە ھۆی ئاوارەبوونی ژمارەیەکی زۆر لە مەسیحییەکان لە شارەکە. ھەروەھا ژمارەیەک لە پیاوانی ئایینی مەسیحی کرانە ئامانج، دوایینیان پاولۆس فەرەج ڕەھۆ قەشە سەرەکییەکەی کڵێسای کاسۆلیکی کلدان بوو، کە دوای ڕفاندنی لە ٣ی ئازاری ٢٠٠٨ بە کوژراوی دۆزرایەوە.

 ھێرشەکان 
 تشرینی یەکەم 
لە مانگی تشرینی یەکەمدا ھەڵمەتێک بە ئامانجگرتنی مەسیحییەکانی مووسڵ بەڕێوەچوو و نزیکەی ١٤ کەسی کوشت، لەکاتێکدا زیاتر لە ھەزار و ٥٠٠ خێزان دوای ھەڕەشەی موسڵمانبوون یان کوشتنیان بۆ گوندەکانی دراوسێ ھەڵھاتن. تا ٢٠ی تشرینی یەکەم، ژمارەی خێزانە ئاوارەبووەکان بۆ ٢٠٠٠ کەس زیادی کرد، بەھۆی بەردەوامبوونی ھێرشەکان سەرەڕای ئەوەی قەدەغەی ھاتوچۆ لە شارەکەدا سەپێنرا، پارێزگاری نەینەوا داوای لە ئاوارەکان کرد بگەڕێنەوە؛ بەڵام ژمارەی خێزانە ئاوارەبووەکان تا کۆتایی مانگی تشرینی یەکەم بۆ ٢٣٠٠ خێزان زیادی کردبوو. ھەروەھا حکوومەت بەڵێنیدا بڕی ٩٠٠ ھەزار دۆلاری ئەمریکی دابین بکات بۆ ھاوکاریکردنی ئەو ڕزگاربووانەی کە لە گوند و دێرەکان لە ڕۆژھەڵات و باکووری شارەکە بڵاوبوونەتەوە.

 تشرینی دووەم 
سەرەتای مانگی تشرینی دووەم، تەرمی حەوت مەسیحی لە شەقامەکەدا دۆزرایەوە، دوای ئەوەی بە گوللە کوژران. ھەروەھا ھێرشبەرانی نەناسراو ھەڵیانکوتایە سەر دێرێکی شارەکە و دوو ڕەبەنیان کوشت و سێیەم ڕەبەیان بریندار کرد. لە ئەنجامی ئەم ڕووداوانەدا، ٥٠٠ خێزان لە شارەکە ھەڵھاتن بۆ دەشتەکانی نەینەوا. دورەید کەشمولە پارێزگاری نەینەوا ژمارەی ئاوارەکانی بە نزیکەی ٣٠٠٠ کەس خەمڵاندووە، لە کاتێکدا ڕێکخراوەکانی مافی مرۆڤ کۆی ژمارەی ئاوارەکانیان بە نزیکەی ١٢٬٠٠٠ کەس خەمڵاندووە.

 تاوانباران 
ماوەی ھێرشەکان گەواھیدەری گرژییەکی بێ وێنە بوو لە نێوان ئەندامانی کورد و عەرەبی ئەنجومەنی پارێزگای مووسڵ. ئوسامە نوجەیفی لایەنە کوردییەکانی تۆمەتبار کرد بەوەی ھێرشەکانیان بۆ ناسەقامگیری شارەکە ئەنجامداوە، وتەبێژی وەزارەتی بەرگری عێراقیش ڕەتیکردەوە دەستوەردانی قاعیدە بێت؛ بەڵام پارێزگاری شارەکە، دورەید کەشمولە، جەختی لەوە کردەوە کە قاعیدە بەرپرسیارە لە ھەڵمەتەکە، بۆچوونێک کە لەلایەن جێگرەکەیەوە، خوسرەو گۆران، دەنگی دایەوە، کە جەختی لەوە کردەوە کە گرووپە توندڕەوەکان بڵاوکراوەیان دابەشکردووە کە بژاردەیان بە دانیشتووانی مەسیحی داوە لە نێوان ئیسلام و جێھێشتنی شارەکە. جۆرج ئیسحاق، سەرکردەی بزووتنەوەی دیموکراسی ئاشووری لە مووسڵ، جەختی لەوە کردەوە کە گرووپە توندڕەوەکان تەنیا ئامرازێکن لە دەستی کەسایەتییە ناوخۆیییەکان کە پەیوەندییان بە زلھێزە بیانییەکانەوە ھەیە.

 سەرچاوەکان 

پۆل:مێژووی مووسڵ
پۆل:عێراق لە ٢٠٠٨